แนวรับ 1,760 จุดแกร่ง?
*หากดูข้อมูลทางสถิติประกอบการซื้อหุ้นในแต่ละรอบจะเห็นว่าการเล่นหุ้นเที่ยวนี้ขึ้นอยู่กับปัจจัยภายนอกเป็นหลัก “โมนิก้า” ถึงมีความจำเป็นต้องเอาข้อมูลที่เกี่ยวข้องกับตัวเลขมาเม้าท์มอยแบบสุดซอย เพื่อทำให้นักเล่นมองเห็นภาพต่างๆ ได้ชัดเจนขึ้นกว่าเดิม เพราะพื้นฐานของหุ้นไม่สามารถช่วยอะไรได้มากมายในภาวะที่ฝรั่งสาดหุ้นทิ้งแบบไม่ยั้งมือนะจะบอกให้
7 ก.พ. 2561

เจาะกระดาน : โมนิก้าและทีมงาน
*หากดูข้อมูลทางสถิติประกอบการซื้อหุ้นในแต่ละรอบจะเห็นว่าการเล่นหุ้นเที่ยวนี้ขึ้นอยู่กับปัจจัยภายนอกเป็นหลัก “โมนิก้า” ถึงมีความจำเป็นต้องเอาข้อมูลที่เกี่ยวข้องกับตัวเลขมาเม้าท์มอยแบบสุดซอย เพื่อทำให้นักเล่นมองเห็นภาพต่างๆ ได้ชัดเจนขึ้นกว่าเดิม เพราะพื้นฐานของหุ้นไม่สามารถช่วยอะไรได้มากมายในภาวะที่ฝรั่งสาดหุ้นทิ้งแบบไม่ยั้งมือนะจะบอกให้
*ประกอบกับพฤติกรรมของกองทุนตัวแสบเริ่มใส่เกียร์ว่าง หรือแม้กระทั่งปอบผีฟ้าก็ผสมโรงขายหุ้นออกมาเป็นระยะ ดัชนีถึงไหลรูดลงอย่าง “รวดเร็ว และ รุนแรง” จนทะลุแนวรับสำคัญลงมาอย่างง่ายดายแบบนี้ “โมนิก้า” มองเป็นเรื่องของอาการแพนิกอย่างแน่นอน เพราะมีตัวแปรหลายอย่างที่ทำให้กลุ่มนักลงทุนสถาบันต้องเร่งระบายหุ้นออกจากพอร์ตเจ้าค่ะ
*เรื่องแรกอย่างที่รู้กันก็คือ ฝรั่งตาน้ำข้าวสาดทิ้งหุ้นเป็นเวลา 2 ปีแล้ว  ซึ่งตอนนั้นมองกันว่าขายเยอะมากเกินไป และน่าจะกลับมาซื้อใหม่ แต่วันนี้ยังปรากฏยอดขายสุทธิเหมือนเดิม “โมนิก้า” มองเป็นโพสิชั่นที่ไม่ค่อยดีสักเท่าไหร่? เพราะมันส่อให้เห็นว่าน่าจะมีการเทขายหุ้นออกมาเรื่อยๆ หลังตลาดหุ้นไทยไม่ใช่เป้าหมายหลักของฝรั่งตาน้ำข้าวอีกต่อไปนะซี
*เรื่องที่สองคงเป็นราคาหุ้นขึ้นเกินแวลูค่อนข้างเยอะ เพราะมีการทิ้งน้ำหนักที่เรื่องในอนาคตเยอะเกินไป จึงเป็นอีกหนึ่งตัวแปรที่ทำให้สาดหุ้นทิ้งลงมาง่ายๆ และเรื่องนี้ก็เกี่ยวพันไปกับหุ้นหลายตัว แต่ทั้งหมดก็ขึ้นอยู่กับผู้เล่นในตลาดมองราคาหุ้นน่าซื้อหรือยัง? “โมนิก้า” ถึงอยากให้แฟนคลับเข้าใจประเด็นตรงนี้ให้ถ่องแท้ เพื่อกำหนดรูปแบบการลงทุนวันนี้ให้คล่องตัวขึ้นกว่าเดิมนะจ๊ะ
*เหมือนกับอาการทรุดตัวของดัชนีลงไปทำจุดต่ำสุดของวัน ที่ระดับ 1,758.31 จุด ก่อนจะมีแรงซื้อเข้ามาไล่เก็บหุ้นอย่างต่อเนื่อง จนดัชนีไต่ระดับขึ้นมาปิดที่ 1,788.43 จุด ลบไป 21.89 จุด ด้วยมูลค่าการซื้อขาย 1.24 แสนล้านบาท ซึ่งเป็นมูลค่าที่หนาแน่นสุดในรอบ 1 ปี 3 เดือน มันเป็นภาพอีกมุมที่ทำให้รู้ว่า ยังมีคนต้องการเก็บหุ้นเข้าพอร์ต ส่งผลให้สถานการณ์ที่ดูเหมือนจะย่ำแย่จนกู่ไม่กลับ เริ่มดีขึ้นในหมู่นักเล่นเทคนิค เพราะดัชนีเด้งกลับตรงบริเวณแนวรับสำคัญ 1,760 จุดไงล่ะตัวเอง
*เหมือนกับในรายของ IVL โดนเทกระจายตั้งแต่เช้า จนหุ้นทรุดลงไปทำราคาต่ำสุดที่บริเวณ 50.25 บาท ก่อนจะตีกลับขึ้นมาปิดที่ราคา 53.25 บาท เหลือลบเพียง 0.25 บาท ด้วยมูลค่าการซื้อขาย 6.21 พันล้านบาท มันเป็นสถานการณ์ที่ทำให้รู้ว่า การเด้งเที่ยวนี้มีนัยสำคัญไม่ใช่น้อย เพราะมันตีความได้ 2 อย่างคือ ซื้อเพื่อปล่อยของวันนี้ กับ ซื้อเพื่อดันกลับไปที่เดิม..เดี๋ยวได้รู้กันค่ะ
*อีกหนึ่งตัวที่สุดยอดความแข็งแกร่ง “โมนิก้า” ขอพุ่งเป้าไปที่หุ้น BANPU เด้งกลับจากราคาต่ำสุดบริเวณ 20.70 บาท ก่อนจะมาปิดเสมอตัวที่ระดับ 21.60 บาท มันเป็นภาพอันสวยงามในหมู่นักเล่นสั้นๆ แต่ถ้ามองในภาพใหญ่ต้องยอมรับว่ายังดูอึมครึมเหลือเกิน เพราะต้นเดือนหน้าจะมีคำตัดสินของศาลฎีกาออกมาชี้ชะตาบริษัท ส่งผลให้คนที่เข้าเล่นต้องเป็นพวกเข้าทำเร็วนะจ๊ะ
*ส่วนที่อาการไม่ค่อยดีอย่าง PTT โดนถล่มหนักอยู่ตัวเดียว แถมเป็นการโดนสาดตั้งแต่เช้าจรดเย็น ก่อนจะปิดไปที่ระดับ 484 บาท ลบไป 16 บาท หรือลงไป 3.20% ด้วยมูลค่า 1.15 หมื่นล้านบาท “โมนิก้า” มองเป็นโพสิชั่นไม่ค่อยสวยงามตามท้องเรื่อง เพราะทำให้การขึ้นไปสร้างแนวรับเหนือระดับราคา 500 บาทยากขึ้นไปอีก การเข้าเล่นเที่ยวนี้ถึงมองด้านล่างมากกว่าด้านบนเจ้าค่ะ
*สำหรับรายที่แปลกประหลาดเหลือเกินในเที่ยวนี้ คงต้องยกให้หุ้นขายแก๊ส WP กระชากขึ้นมาปิดที่ 11.50 บาท บวกไป 1.55 บาท หรือขึ้นไป 15.60% ด้วยมูลค่า 807 ล้านบาท น่าจะเป็นเกมเล่นเร็วเหมือนก่อนหน้านี้ ไม่มีอะไรต้องวิเคราะห์ให้ปวดสมอง เพราะคนที่เข้ามาเล่นเที่ยวนี้น่าจะเป็นพวกขาซิ่งล้วนๆ จึงต้องติดตามดูหุ้นแบบวันต่อวันไปเรื่อยๆ นะจะบอกให้
*เหมือนกับคนที่เข้ามาช่วยกันปั่น SOLAR แบบสุดลิ่มทิ่มประตู จนหุ้นวิ่งขึ้นมาปิดที่ 2.70 บาท บวกไป 0.32 บาท หรือขึ้นไป 13.45% ด้วยมูลค่า 296 ล้านบาท “โมนิก้า” มองเป็นเรื่องที่ทุกคนต้องเข้าใจอย่างหนึ่งว่า เล่นกับอนาคตล้วนๆ ไม่มีอะไรจับต้องได้สักอย่าง เดี๊ยนถึงอยากให้แฟนคลับลองย้อนเหตุการณ์กลับไปในอดีต วันนี้มันมีอะไรเปลี่ยนไปจากเดิมอย่างมีนัยสำคัญไหม?